MIBda yagona idoralararo elektron hamkorlik tizimining tashkil etilishi bilan nima o‘zgaradi?

O‘zbekiston Respublikasi Prezidenti “Ijro hujjatlari yuzasidan qarzdorliklarni undirish masalalari bo‘yicha yagona idoralararo elektron hamkorlik tizimini yaratish to‘g‘risida”gi qarorni imzolagandi.
Hujjat bilan Majburiy ijro byurosida Ijro hujjatlari yuzasidan qarzdorliklarni undirish masalalari bo‘yicha yagona idoralararo elektron hamkorlik tizimi yaratiladi. 
Bosh prokuratura huzuridagi Majburiy ijro byurosi bo‘lim boshlig‘i Nasim Burxonovning “Axborot24” lavhasida ma'lum qilishicha, boshqa idoralar bilan o‘zaro elektron hamkorlik bir qator usullarda amalga oshirilishi mumkin. 
Birinchidan, hamkorlik qiluvchi tashkilotlarning axborot tizimlariga to‘g‘ridan to‘g‘ri ulanish orqali. Ikkinchisi – shu tashkilotlarning axborot tizimlarini byuroning tizimida takrorlash yo‘li bilan yoki hamkorlik qiluvchi tashkilotlarning axborot tizimlarini byuro axborot tizimlari bilan integratsiya qilish yo‘li bilan. 
Mazkur tizimning joriy etilishi sud qarorlarini ijro etishning tezligini, samaradorligini oshirishga olib keladi. Shuningdek, majburiy ijro harakatlari doirasida olinadigan, almashiladigan axborotlarning xavfsizligini, tashqariga chiqib ketmasligini va shaxsiy ma'lumotlarning sir saqlanishini ta'minlashga xizmat qiladi.
Idoralararo yagona elektron hamkorlik tizimining tashkil etilishi:
Sudlar va boshqa vakolatli organlar hamda Byuroning elektron hamkorlik bo‘yicha tizimining mavjudligi hujjatlar ijrosini zamonaviy talablar asosida tashkil etilishini ta'minlaydi;
Byuroning qarzdorlar va mol-mulkni qidirish, ularga nisbatan cheklovlar qo‘yish va bekor qilishda ish samaradorligini oshiradi;
Ayrim insofsiz qarzdorlarning sud qarorlaridan bo‘yin tovlash holatlarini yuzaga kelishiga yo‘l qo‘ymaydi;
Majburiy ijro byurosi hamda davlat organlari, bank muassasalari va boshqa tashkilotlar o‘rtasida elektron hamkorlikni yo‘lga qo‘yadi.
Qaror 2018 yilning 1 sentabridan to‘liq kuchga kiradi.